**I. Útmutató**

**Holtnak nyilvánítás, halál tényének bírói megállapítása, eltűntté nyilvánítás iránti eljárás**

*Olvasólecke* ***Dr. Pákozdi Zita*** *egyetemi adjunktus*

*Olvasási idő: 40 perc SZTE-ÁJTK*

*Civilisztikai Tudományok Intézete*

A bírósági polgári nemperes eljárásokkal kapcsolatos következő olvasóleckében három személyiséggel összefüggő eljárásokról tanulhat. Ezekkel az intézményekkel már találkozott polgári anyagi jogi tanulmányai során, ebben a kurzusban az eljárási szabályokat ismerheti meg. A jogszabály a holtnak nyilvánítás iránti eljárást szabályozza részletesen, tekintve, hogy a másik két nemperes eljárásnak ez a szabályozás az alapja.

A tananyagban az eljárási rendelkezéseken túlmenően megismerheti az eljárások jellegét és különbözőségeit is.

A III. részben felsorolt kérdések a megszerzett tudás ellenőrzésére szolgálnak.

**II. Tananyag**

1. Az eljárások jellege és alapja

A holtnak nyilvánítás és a halál tényének bírói megállapítása iránti eljárás **személyi állapottal kapcsolatos** nemperes eljárások.

**Céljuk** a jogalanyiság megszűnésének speciális eseteiben **az eltűnt személy vagyoni és személyi viszonyainak a rendezése**.

Az eljárások alapvetően **adminisztratív jellegűek**, azonban garanciális okokból (vagyoni és személyi jogviszonyok rendezése, így az eljárásban meghozott határozathoz fűződő joghatások miatt) a jogalkotó ezeket az eljárásokat a bíróság hatáskörébe telepítette.

A kiindulási helyzet a holtnak nyilvánítás iránti eljárásban az, hogy

* az érintett személy **eltűnt**,
* amely helyzet már huzamosabb ideje, **legalább öt éve fennáll**, és
* az eltűnt személy **életben létére utaló jel nem áll rendelkezésre**.

A halál ténye bírói megállapítása során

* az érintett személy **halála bekövetkezett**,
* ez a tény **biztosan** tudható,
* annak **jogi megállapítása** azonban **elmaradt**. Ebben az eljárásban a bíróság határozata tehát valójában csak egy regisztratív aktus.[[1]](#footnote-1)

**A különbség a két eljárás között tehát** a halál bizonyítottsága: míg a holtnak nyilvánítás iránti eljárásban a halál bekövetkezését csupán vélelmezzük, addig a halál ténye bírói megállapítása során a halál bizonyított, az biztosan bekövetkezett, csupán annak anyakönyvezése maradt el.

*Mindezekkel szemben* az eltűntté nyilvánítás iránti eljárás tisztán társadalombiztosítási joghatásokkal jár, amelynek **célja**, hogy **az ellátásra jogosult családtagok** a társadalombiztosítás által nyújtott **ellátáshoz** már a holtnak nyilvánítás iránti eljárás megindításához szükséges idő, öt év eltelte előtt **hozzájuthassanak**.

**A) A holtnak nyilvánítás iránti eljárás**

1. Az eljárás alapja, jogforrások

Az eljárás **alapja** az, hogy a kérelmezett (akivel szemben az eljárást megindítják), **eltűnt, és eltűnése óta öt év eltelt anélkül, hogy életben létére utaló körülmény, adat ismert lenne**.

2. Az eljárás kezdeményezői, az eljáró bíróság

Az eljárás kétoldalú:

* **a kérelmező**
* a Ptk. szerinti közeli hozzátartozó,
* ügyész,
* gyámhatóság és
* az a személy lehet, akinek a holtnak nyilvánításhoz jogi érdeke fűződik [v.ö.: Ptk. 2:5. § (3) bekezdés]
* **a kérelmezett** az eltűnt személy.

A törvény értelmében a Ptk.-ban felsorolt, eljárás megindítására jogosult személy a más által kezdeményezett eljárásba beléphet.

A bíróság hatáskörére vonatkozóan a Bpnp.-ben nem találunk konkrét rendelkezést, tekintettel arra, hogy az eljárás személyi állapottal összefüggő jellegéből és a Pp. mögöttes szabályainak alkalmazásából következik, hogy az eljárásra a járásbíróságnak van hatásköre (v.ö.: Pp. 20. §).

Az illetékesség többlépcsős szabályozást nyert:

A harmadik (legutolsó) illetékességi ok azzal áll összefüggésben, hogy az Nmjtv. 108. § (1) bekezdése alapján magyar állampolgárok személyi állapottal összefüggő eljárásaiban kizárólagos joghatósággal rendelkeznek, amennyiben a holtnak nyilvánításukhoz belföldi jogi érdek fűződik (például a kérelmezett belföldön található hagyatéki vagyonnal, vagy belföldi házassággal, bejegyzett élettársi kapcsolattal rendelkezett).

**3. A kérelem tartalmi elemei**

**A kérelemben fel kell tüntetni**:

* + az eljáró bíróságot és a hatáskörére, valamint az illetékességére vonatkozó adatokat
  + az eltűnt személy adatait (név, anyja neve, születési helye és ideje, családi állapota, utolsó belföldi lakóhelye vagy utolsó belföldi tartózkodási helye)
  + az eltűnt személy ismert közeli hozzátartozóinak nevét és lakóhelyét
  + a szülők, a házastárs és a gyermek adatait
  + az eltűnés idejét és körülményeit
  + az eljárás megindítására való jogosultságot, amelyet valószínűsíteni is kell
  + a bíróság döntésére irányuló határozott kérelmet.

1. **A bíróság eljárása**

A bíróság a kérelem megvizsgálását követően hirdetményt bocsát ki, amelyben felhívást tesz közzé, hogy bárki, aki az eltűnt személyről, az eltűnés körülményeiről, vagy annak életbenlétéről tud valamit, az jelentse be.

A hirdetményt **30 napra kell kifüggeszteni** az eljáró bíróság és a kérelmezett utolsó belföldi lakóhelye, vagy utolsó ismert belföldi tartózkodási helye szerint illetékes település polgármesteri hivatal hirdetőtáblájára, és a bíróságok központi internetes oldalán is közzé kell tenni.

A hirdetmény indokolt esetben **belföldi, illetve külföldi napilapban is közzétehető**. Az ezzel kapcsolatos költségeket a kérelmező köteles viselni.

**Ha az eltűnés háborús eseménnyel függ össze**, a hirdetményt a honvédelmi miniszternek és a Magyar Vöröskereszt Országos Igazgatóságának is kézbesíteni kell.

A bíróság megkeresést intéz a polgárok személyi, lakcím és értesítési cím adatok nyilvántartását végző szerv felé is annak közlése iránt, hogy az eltűnt személy bejelentett lakóhelye, tartózkodási helye az eltűnést követő 5 éven belül változott-e.

A bíróság ügygondnokot rendelhet ki, amennyiben ezt a körülmények szükségessé teszik.

Bizonyítás hivatalból is lefolytatható.

E szabályok által arra nyílik meg a lehetőség, hogy a bíróság ne kizárólag a kérelmezőtől beszerzett információkra alapítsa a döntését, tekintve, hogy az ügygondnok is tudakozódhat, illetve a bíróság hivatalból bárhonnan szerezhet be további információkat.[[2]](#footnote-2)

**5. A bíróság határozatai**

A bíróság a hirdetmény kifüggesztésének 30 napos határidejének lejártát követően hoz végzést a rendelkezésre álló adatok alapján.

Amennyiben a holtnak nyilvánítás Ptk.-ban rögzített feltételei fennállnak, úgy a kérelmezettet holtnak nyilvánítja, és ebben az esetben a halál idejét is megállapítja; amennyiben a feltételek nem állnak fenn, úgy a kérelmet elutasítja.

A bíróság a határozatában a halál helyét nem állapíthatja meg, ha ugyanis a halál helye a bizonyítás eredményeként ismertté vált, akkor a halál ténye megállapításának van helye.

**PK. 1. sz. állásfoglalás**

6. Jogorvoslatok

A végzés ellen **fellebbezés** a Pp.-ben foglalt tizenöt napos határidőn belül vehető igénybe. A fellebbezést bármely, az eljárás kezdeményezésére Ptk.-ban felsorolt jogosult benyújthatja, akkor is, ha nem ez a személy indította meg az eljárást.

További, speciális jogorvoslatok **a holtnak nyilvánító végzés hatályon kívül helyezése és módosítása**, amelyeket a holtnak nyilvánítás iránti eljárás kezdeményezésére jogosultak bármelyike kérheti. Ezekre az eljárásokra akkor kerülhet sor, ha a határozat meghozatala és jogerőre emelkedése után olyan új tényre derül fény, amely kizárja az eltűnt személy holtnak nyilvánítását (például a kérelmezett – eltűnt – személy eltűnése óta mégsem telt el még öt év), vagy az eltűnés körülményeiben módosulás következett be (például az eltűnés ideje későbbre vagy korábbra tehető, de az eltűnés óta már eltelt az öt év). Ezekben az esetekben a bíróság a holtnak nyilvánítás iránti eljárás szabályai szerint jár el azzal, hogy az a bíróság rendelkezik kizárólagos illetékességgel, amelyik a holtnak nyilvánító végzést elsőfokon meghozta. A végzés ellen az általános szabályok szerint fellebbezésnek van helye.

Szintén speciális jogorvoslat **a holtnak nyilvánító végzés hatálytalanságának megállapítása**, amelyet akkor lehet kérelmezni, ha bebizonyosodik, hogy a kérelmezett – eltűnt – személy él. Ezt az eljárást a Ptk.-ban felsorolt jogosultakon túl maga a holtnak nyilvánított személy is megindíthatja. Ez az eljárás az eltűnt személy jogvédelmének legerősebb biztosítéka, hiszen ebben az esetben a holtnak nyilvánító határozat hatályon kívül helyezésére nincs szükség, az eltűnt személy előkerülése következtében az hatálytalan, és az az alapján beállott jogkövetkezmények semmisek.[[3]](#footnote-3)

7. A jogerős határozat közlése

A bíróság az eljárásban meghozott határozatát megküldi

Amennyiben az eltűnés háborús eseménnyel kapcsolatos, a határozatot a honvédelmi miniszterrel és a Magyar Vöröskereszt Országos Igazgatóságával is közölni kell, mert a hirdetményt is közölték velük.

**B) A halál tényének bírói megállapítása**

A halál ténye bírói megállapításának **hármas feltételrendszere** van:

1. a halál ténye feltétel nélkül bizonyítható

2. a halál helye (legalább közelítő pontossággal) bizonyítható

3. a halál ideje szintén (legalább közelítő pontossággal) bizonyítható.

Az eljárásra a holtnak nyilvánítás iránti eljárás szabályai az irányadók azzal, hogy hirdetményt nem kell kibocsátani, ha a halál közveszély, köztudott baleset vagy más súlyos szerencsétlenség folytán következett be.

A végzésben a halál napját és – ha megállapítható – a halál helyét és okát is meg kell jelölni.

*A halál tényét megállapító határozatot is hatályon kívül helyezheti a bíróság, ha az eljárás megindítására jogosult bármelyik személy olyan újabb tényekre, bizonyítékokra hivatkozik, amelyeknek a korábbi bizonyítékokkal való együttes értékelése alapján a halál ténye megállapításának feltételei nem állnak fenn.*

***BH2007. 150.***

**C) Az eltűntté nyilvánítás iránti eljárás**

Az eljárás kizárólag társadalombiztosítási joghatásokkal jár, azonban a hozzátartozói jogon igénybe vehető juttatások szempontjából halálnak minősül az eltűnés is, ha azt a bíróság jogerősen megállapítja.[[4]](#footnote-4)

A cél, hogy egy meghatározott személyi kör (a társadalombiztosítási ellátásokra jogosultak) az eltűnést követően már egy éve után hozzájuthassanak az ellátásokhoz (például özvegyi nyugdíj, özvegyi járadék, árvaellátás, szülői nyugdíj, stb.), és ne kelljen kivárniuk a holtnak nyilvánításhoz szükséges öt éves határidőt.

Az eljárásban a holtnak nyilvánítás iránti eljárás szabályai irányadók bizonyos eltérésekkel.

E szerint

* az eljárást a társadalombiztosítási jogszabályok szerinti juttatás igénybevételére jogosultak kezdeményezhetik
* hirdetmény kibocsátásának akkor van helye, ha azt a bíróság a tényállás megállapítása érdekében szükségesnek tartja
* a hirdetmény napilapban való közzétételének, illetve ügygondnok kirendelésének nincs helye
* a bíróság a hirdetmény kibocsátása esetén a hirdetményi határidő lejártát követő hatvan napon belül hoz határozatot.

**III. Ellenőrző kérdések**

1. Határolja el egymástól a holtnak nyilvánítás, a halál ténye bírói megállapítása és az eltűntté nyilvánítás iránti eljárásokat!
2. Mi az indoka annak, hogy a bíróság a holtnak nyilvánítás iránti eljárásban hivatalból is lefolytathat bizonyítást, és a bizonyítás viszonylag széleskörű lehet más polgári nemperes eljárásokhoz képest?
3. Kinek és miért kell megküldeni a holtnak nyilvánítási eljárásban meghozott végzést?
4. Ismertesse a halál ténye bírói megállapítására irányuló eljárásnak a holtnak nyilvánítás iránti eljáráshoz képest eltérő szabályait!
5. Mi a különbség a holtnak nyilvánító végzés hatályon kívül helyezése és hatálytalanságának megállapítása között? Miért tekintjük garanciális jelentőségűnek az utóbbi jogorvoslatot és milyen jogkövetkezmény fűződik hozzá?



Jelen tananyag a Szegedi Tudományegyetemen készült az Európai Unió támogatásával. Projekt azonosító: EFOP-3.4.3-16-2016-00014

1. Varga István: Egyéb fontosabb bírósági nemperes eljárások. A személyállapottal kapcsolatos nemperes eljárások. In: A polgári nemperes eljárások joga (szerk.: Varga István). ELTE Eötvös Kiadó, Budapest. 2010. 1008. oldal [↑](#footnote-ref-1)
2. Varga István: Egyéb fontosabb bírósági nemperes eljárások. A személyállapottal kapcsolatos nemperes eljárások. In: A polgári nemperes eljárások joga (szerk.: Varga István). ELTE Eötvös Kiadó, Budapest. 2010. 1014. [↑](#footnote-ref-2)
3. Varga István: Egyéb fontosabb bírósági nemperes eljárások. A személyállapottal kapcsolatos nemperes eljárások. In: A polgári nemperes eljárások joga (szerk.: Varga István). ELTE Eötvös Kiadó, Budapest. 2010. 1016. [↑](#footnote-ref-3)
4. 2017.évi CXVIII. törvény indokolása – Általános indokolás [↑](#footnote-ref-4)